paragraph_text: Savez je postao članom FIFA 17. srpnja 1941. godine, a nakon što je Republika Hrvatska ostvarila neovisnost, potvrđeno je članstvo u Svjetskoj nogometnoj organizaciji (FIFA) 3. srpnja 1992. godine. U Europsku nogometnu organizaciju UEFA HNS je primljen u punopravno članstvo 17. lipnja 1993. godine, tako da je UEFA Euro '96 prvo međunarodno natjecanje na koje je Hrvatska nogometna reprezentacija stekla pravo sudjelovanja kroz kvalifikacije, u kojima je osvojila prvo mjesto i izborila nastup na završnici u Engleskoj. Odmah u sljedećim kvalifikacijama izborila je i svoj prvi nastup na Svjetskom prvenstvu u Francuskoj.